Kumulonimbus nad Baltským morom blízko švédskeho ostrova Öland
Supercela
Cumulonimbus capillatus incus
**Kumulonimbus** (lat. *cumulonimbus*, skratka Cb) alebo **dažďová kopa** je oblak rozprestierajúci sa vo všetkých výškových hladinách. Možno ho zaradiť medzi oblaky nízkej hladiny, ale siaha do veľkej výšky - niekedy až nad tropopauzu. V spodnej časti pozostáva z vodných kvapiek, pri vrchole z ľadových kryštálikov. Oblaky tohto typu prinášajú búrky s hromobitím, krupobitia, tornáda, prudké dažde a sneženie. 

Kumulonimbus radíme medzi oblaky s vertikálnym vývojom. Pri pohľade zboku je kopcovitý, má podobu futuristických hôr alebo veží. Jeho vrchol má často tvar nákovy. Vrchol je obvykle hladký, prípadne s vláknitou alebo rebrovanou štruktúrou. Jeho základňa je taktiež hladká a veľmi tmavá. Kumulonimbus prepúšťa najmenej svetla zo všetkých mrakov. Svetlo sa pri prechode cez tento mrak stretáva s mnohými ľadovými kryštálikmi a vodnými kvapkami, ktoré ho odrážajú a rozptyľujú. Kvapôčky majú rozmer 4 až 200 mikrometrov. Meter kubický oblaku môže obsahovať aj vyše 4 g vody.

Sprievodné oblaky
-----------------

Kumulonimbus často sprevádzajú mraky typu cumulus, z ktorých sa aj vyvíja. Vzniku kumulonimbu predchádza štádium *cumulus congestus*. Kumulonimbus možno len zriedkavo vidieť osamotený, často je zabudovaný do obrovskej masy mrakov. Za predpokladu, že sa v okolí nenachádzajú iné mraky, môžeme okraj tejto masy vidieť. Má kopcovitý, alebo vláknitý vzhľad. Pod základňou kumulonimbu sa tiež často vyskytujú nízke roztrhané oblaky, ktoré s ním však nemusia súvisieť.

Horná časť kumulonimbu v tvare nákovy či hríbu je pri zániku mraku niekedy odtrhnutá a vznikajú z nej riasovité oblaky. Tieto oblaky, *cirrus fibratus* sa niekedy označujú ako ***cumulonimbogenitus***, čo znamená, že vznikli premenou kumulonimbu.

Vznik
-----

Kumulonimbus vzniká pri konvekcii prúdov vo veľmi nestabilnom vzduchu. Teplý a vlhký vzduch rýchlo stúpa, pričom sa ochladzuje, jeho vlhkosť kondenzuje a uvoľňuje latentné teplo. To zahrieva okolitý vzduch, takže oblak pokračuje v stúpaní. Do oblaku je vťahovaný vzduch, ktorý poháňa vzostupné prúdy. Môžu dosiahnuť rýchlosť až 160 km/h. Ľadové kryštáliky a krúpy vypadávajúce z mraku vyvolávajú vznik zostupných prúdov, ktoré opúšťajú jeho základňu vo forme silného vetra. Vietor ochladzuje vzduch v susedných vzostupných prúdoch. To nakoniec stúpajúce prúdy zastaví, konvekcia prestane a oblak sa rozptýli.

Zvláštnosti
-----------

Cumulonimbus praecipitatio pozorovaný blízko Lučenca
Cumulonimbus arcus
Kumulonimbus môže obsahovať niekoľko druhov zvláštností (pozri Oblak#Zvláštnosti). Pomerne zriedkavý, no pozoruhodný je *cumulonimbus mammatus*, ktorého základňa má bublinovitý charakter. Ten môže nadobudnúť vzhľad až samostatných guľových oblačných útvarov. 

*Cumulonimbus virga* je oblak, z ktorého vypadávajú zreteľné zrážkové pruhy, avšak vyparujú sa ešte skôr, ako dosiahnu zemský povrch. Pri pohľade z diaľky z oblaku visia zvislé alebo mierne šikmé tmavé pruhy. Pokiaľ pruhy zrážok dosahujú zem, oblak sa nazýva *praecipitans* alebo *praecipitatio*.

*Cumulonimbus arcus* má tvar gigantického valca. Spodná predná strana oblaku je oblúkovitá a väčšinou vyklenutá a vytvára čelnú masu, ktorou postupuje oblak napred. Arcus vzniká väčšinou vtedy, keď studený vzduch postupuje proti teplému. Deje sa to zvyčajne pri nástupe letných búrkových front. Arcus býva často sprevádzaný silným nárazovým vetrom.

Silný vzdušný vír vytvára oblačný kužeľ vychádzajúci zo základne oblaku, ktorý sa nazýva *cumulonimbus tuba*. Vrch kumulonimbov môžu sprevádzať rovné a pomerne tenké sprievodné oblaky *cumulonimbus pileus*. Pri zvláštnosti *cumulonimbus incus* je vrchol rovný a široký, trhá sa a nadobúda vláknitý charakter.

Pri zániku oblaku sa jeho roztrhané zvyšky nazývajú *cumulonimbus pannus*.

Známe tvary
-----------

* **cumulonimbus calvus** - vrchol vytvára podobu vejára, širokého chochola alebo tvar karfiolu. Tvar calvus je viazaný výlučne na oblaky typu kumulonimbus.
* **cumulonimbus capillatus** - oblak so zreteľnou vláknitou štruktúrou vo vrchnej časti, ktorá sa rozpadá na cirry.

Galéria
-------

* Cumulonimbus arcusCumulonimbus arcus
* Cumulonimbus mammatusCumulonimbus mammatus
* Cumulonimbus capillatusCumulonimbus capillatus
* Cumulonimbus incus pozorovaný blízko LučencaCumulonimbus incus pozorovaný blízko Lučenca
* Cumulonimbus calvusCumulonimbus calvus
* Cumulonimbus tuba, cumulonimbus praecipitatioCumulonimbus tuba, cumulonimbus praecipitatio
* Cumulonimbus pileusCumulonimbus pileus

Iné projekty
------------

Commons
* Spolupracuj na Commons Commons ponúka multimediálne súbory na tému **Kumulonimbus**

  


| * z
* d
* u
Oblaky |
| --- |
| Extrémne vysoké oblaky | 
* Perleťový oblak
* Nočné svietiace oblaky

 | Kumulus |
| Vysoké oblaky | 
* Cirus (Ci)
* Cirus uncinus
* Cirus Kelvin-Helmholtz colombia
* Cirostratus (Cs)
* Cirokumulus (Cc)
* Pileus
* Contrail

 |
| Stredné oblaky | 
* Altostratus (As)
* Altostratus undulatus
* Altokumulus (Ac)
* Altocumulus undulatus
* Altocumulus castellanus
* Altocumulus lenticularis

 |
| Nízke oblaky | 
* Hmla
* Stratus (St)
* Nimbostratus (Ns)
* Kumulus (Cu)
* Cumulus humilis (Cu)
* Cumulus mediocris (Cu)
* Stratokumulus (Sc)
* Arcus (Roll)
* Fractus
* Tuba
* Shelf
* Stenový oblak

 |
| Oblaky s vertikálnym vývojom | 
* Kumulonimbus (Cb)
* Cumulonimbus arcus
* Cumulonimbus capillatus
* Cumulonimbus incus
* Cumulonimbus calvus
* Cumulonimbus mammatus
* Cumulus congestus
* Cumulus castellanus
* Pyrokumulus
* Pyrokumulonimbus

 |


|  |  |
| --- | --- |
| Portal | Portál vied o ZemiPortál slnečná sústava |